“พาณิชย์” ดันสินค้าไทย “ส่งออก” ผ่าน “ยี่ปั๊วออนไลน์” มั่นใจออเดอร์ทะลักกว่า 100 ลบ.
“พาณิชย์” ดันสินค้าไทยส่งออกผ่าน "DITP ยี่ปั๊วออนไลน์ คอนเนค" ช่วยผู้ประกอบการรายย่อย ระหว่างวันที่ 24 -28 พฤษภาคม 2564 โดยมีแพลตฟอร์มนานาชาติมากกว่า 80 ราย งานนี้คาดมูลค่าการสั่งซื้อไม่ต่ำกว่า 100 ล้านบาท
24 พ.ค. 2564

 นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ได้ทำงานร่วมกับภาคเอกชนอย่างใกล้ชิดและพร้อมปรับกลยุทธ์เพื่อสร้างแนวทางใหม่ๆ ในการผลักดันการส่งออกในเชิงรุก โดยมีโครงการ “DITP ยี่ปั๊วออนไลน์ คอนเนค” หรือ DITPs Online Reseller Connect ซึ่งจัดขึ้นระหว่างวันที่ 24 -28 พฤษภาคม 2564 นับว่าเป็นโครงการที่ออกแบบมาเพื่อช่วยผู้ประกอบการรายย่อยให้ยังสามารถขายสินค้าสู่ตลาดต่างประเทศได้มากขึ้น แม้ว่าเศรษฐกิจโลกกำลังประสบกับความท้าทายจากการแพร่ระบาดของไวรัสโควิด-19
โดยมีการให้กรมส่งเสริมการค้าระหว่างประเทศ กระทรวงพาณิชย์ เร่งสร้างพาร์ทเนอร์ในการค้า และพากลุ่มยี่ปั๊วออนไลน์ รวมถึงแพลตฟอร์มที่มีศักยภาพในแต่ละประเทศกว่า 80 ราย ทั้งจากจีน สหรัฐอเมริกา อินเดีย ฮ่องกง อาร์เจนตินา ลาว ไนจีเรีย ฯลฯ  เพื่อเข้ามาเลือกซื้อสินค้าจากผู้ผลิตไทยโดยตรงจาก 1,200 บริษัท โดยใช้เทคโนโลยีการเจรจาการค้าออนไลน์ ซึ่งคาดการณ์ว่าจะเห็นสินค้าไทยโลดแล่นบนแพลตฟอร์มชั้นนำต่างๆ ทั่วโลก ทั้งบน Alibaba.com, Amazon, Tmall Global, Bigbasket, DidiGlobalและอื่นๆ คาดว่ามูลค่าการสั่งซื้อไม่ต่ำกว่า 100 ล้านบาท
“งานนี้นับเป็นงานอีคอมเมิร์ซระดับนานาชาติที่จัดขึ้นครั้งแรกในประเทศไทยในรูปแบบเสมือนจริง หรือ Virtual e-Commerce Event โดยมีทั้ง Virtual seminar, booth, showcase ซึ่งได้รับความร่วมมืออย่างดีจากพาร์ทเนอร์ด้านอีคอมเมิร์ซ ที่ร่วมกันส่งเสริมให้ผู้ประกอบการไทยสามารถปรับตัวได้ในยุค New Normal” นายจุรินทร์ กล่าว
นอกจากนี้ รองนายกรัฐมนตรี และรมว.พาณิชย์ ระบุ ยังมีเชื่อมั่นว่ากลุ่มยี่ปั๊วทั้งในและนอกประเทศที่มีความชำนาญในการขายของออนไลน์ จะเป็นทางออกสำคัญที่ช่วยแก้ปัญหาและช่วยลดอุปสรรคของผู้ประกอบการไทยส่วนใหญ่ที่ยังไม่พร้อมในการขายออนไลน์สู่ต่างประเทศด้วยตนเอง ส่งผลให้เขามีโอกาสในการก้าวสู่ตลาดใหม่ๆ ในต่างประเทศได้